
Az iharkúti késő-kréta (santoni) gerinces koprolitok vizsgálatának első eredményei

    A felső-kréta Csehbányai Formáció Iharkúton feltárt ősmaradványokban gazdag rétegéből számos koprolit (megkövesedett ürülék) került elő, melyek összetételét, zárványait és ökológiai jelentőségét tanulmányoztam.
    Preparálás után morfológiai csoportokat lehetett elkülöníteni. 60 példány részletes vizsgálatára került sor, amit fényképes dokumentáció, mérések, felszíni nyomok leírása, és színadatok rögzítése előzött meg. 10 példányról CT-felvételek készültek. Ezek után a koprolitokban található zárványok kipreparálására került sor, valamint vékonycsiszolatok készültek. A zárványokat fény- és pásztázó elektronmikroszkópos vizsgálatok alapján lehetett meghatározni. Az ásványos felépítésről röntgenpordiffrakciós vizsgálat, míg a kvantitatív összetételről röntgen fluoreszcencia analízis szolgáltatott információt. A példányokból vett mintákból pollen és H2O2-os feltárás készült.
    Hét morfológiai csoportot lehetett elkülöníteni. Többségük felszínén nem ismerhetőek fel szállítódásra utaló nyomok, száradási repedések. A finom szemcsés alapállományban üregek, emésztett növényi és állati maradványok fordulnak elő, kavicsok vagy üledékszemcsék nem. A CT-felvételeken növényi és állati részek mellett pirit kristályhalmazok voltak kimutathatóak. Előkerültek szénült magok (Magnoliaceae és cf. Rosaceae) és kutikula maradványok. Az állati eredetű maradványok közül gyakoriak voltak a csontszilánkok, Lepisosteiformes (ganoid) halpikkelyek, molluszka héjtöredékek és előkerült egy Pycnodontiformes halfog is. A koprolitok egy részében számos pollent és diatómát is találtunk. Mind a növény, mind a csonttartalmú minták esetében magas a foszfáttartalom, apatit a mátrix fő alkotója.
    Az ürülék valószínűleg vízbe került ürítés után, ahol gyorsan betemetődött. A spirális koprolitok bélcsatornájukban spirális redővel rendelkező halaktól származhatnak. Az állati eredetű zárványok predációra utalnak. A magas foszfáttartalom és apatitos mátrix fő forrása az állati táplálék lehet. A növénymaradványok a foszfátos koprolitban vegyes táplálkozás vagy véletlen lenyelés eredményei.



